Tvrdí, že ako majiteľ budov blízko pozemkov má na to prednostné právo. Súčasný starosta tomu chce zabrániť a pozemky ponechať v nájme mestskej časti.
KOŠICE. V pondelok na mestskom zastupiteľstve rozhodnú poslanci o prevode 50 árov v Poľove spoločnosti Birental, s. r. o., z dôvodu hodného osobitného zreteľa, za 88 542 eur.
Birental, s. r. o., je firma Daniela Biroša, syna bývalej starostky Poľova Márie Birošovej (nezávislá). Pozemky sa nachádzajú v areáli hospodárskeho dvora, ich majiteľ je mesto a správcom bola až donedávna mestská časť Poľov.
"Podľa toho, čo ja mám zistené, tak žiadosť mestskej časti o odňatie pozemkov zo správy odišla až po voľbách, keď už bolo jasné, že pani starostka vo funkcii neostáva. Nevieme ani, kedy požiadal Birental o odkúpenie pozemkov. Ani odňatie zo správy nebolo prerokované v miestnom zastupiteľstve. Ja som sa o týchto veciach dozvedel, až keď som nastúpil do úradu v druhej polovici decembra," hovorí nový starosta Ladislav Brada (nezávislý).
Zvýšiť nájomné
Ex-starostka Mária Birošová si presný dátum žiadosti o odňatie pozemkov zo správy nepamätá.
"Požiadala som, akonáhle som vedela, že vlastníci budov majú záujem o odkúpenie. Mesto ich musí najprv nám odňať a až tak predať, taký je bežný postup."
Faktom však ostáva, že ak by rozhodnutie o odňatí pozemkov zo správy prenechala novému vedeniu mestskej časti, to by postupovalo ináč.
"Keby sme pozemky nechali v prenájme, pre mestskú časť by to znamenalo pravidelný príjem. Súčasné ceny nájomného treba zvýšiť, lebo sú smiešne nízke. A keď ich už predať, mali sme ich ponúknuť a predať tomu, kto by dal najvyššiu ponúknutú cenu. Všade sa to tak robí. Plačeme, že peniaze nie sú, ale ponúkame pozemky za 50 percent z účtovnej hodnoty majetku," hovorí starosta.
Starostka: Kto iný?
Bývalá starostka mu oponuje.
"Ako by to mohlo ísť verejnou súťažou, keď je tam osobitný zreteľ? Kto by mal záujem kúpiť pozemky medzi budovami, keď budovy vlastní iný človek? Majiteľ budov na parcele má prednostné právo o kúpu."
Osobitný zreteľ je vysvetlený tým, že pozemky sú v uzavretom areáli, kde sa nachádzajú stavby vo vlastníctve spoločnosti Birental.
"Spoločnosť tu prevádzkuje výrobu a predaj stavebného materiálu. Časť budov spoločnosť prenajíma ďalším subjektom (M.I.Transport, Verda a Bitrade), ktoré majú s MČ Poľov uzatvorené nájomné zmluvy na dobu neurčitú na pozemky v areáli a ročným nájomným spolu 5 637,30 eur," vysvetľuje dôvodová správa materiálu.
S Danielom Birošom sa nám nepodarilo skontaktovať, nedvíhal telefón.
"V Bitrade je štatutárkou Veronika Birošová, nevesta bývalej starostky. Tam nesedí viacero vecí. Listom som preto požiadal primátora Košíc o vrátenie pozemkov do správy mestskej časti. Primátor mi odpovedal, že je to zaradené na mestské zastupiteľstvo a ono rozhodne. Dúfam, že na zastupiteľstve dostanem slovo a využijem ho, aby sa poslanci zamysleli, o čom budú hlasovať," dodáva starosta Brada.
So synom už obchodovala
Bývalá starostka Mária Birošová bola za obchodovanie so synom kritizovaná aj v minulom volebnom období.
NKÚ vtedy zistil, že Poľov sa zaviazal k neštandardnému zabezpečeniu služieb (firme syna starostky), ktoré nepatria k funkciám samosprávy, a preto nesmeli byť platené z rozpočtu obce.
NKÚ vypočítal, že z 18–tisíc eur, ktoré mala mestská časť dostať ročne od výrobcu biomasy ako nájom, skoro 16–tisíc zinkasoval práve Birental za poskytovanie služieb výrobcovi biomasy.
Mária Birošová. Tvrdí, že nik iný než jej syn by pozemky nechcel. Foto: Judita Čermáková